En aquesta primera presentació s'ha incidit en dos dels àmbits d'actuació del PINSAP —la salut comunitària i l'alimentació— i en el paper clau del conjunt dels actors departamentals i socials implicats.
El Pla Interdepartamental de Salut Pública (PINSAP) és la figura que estableix la Llei 18/2009, de 22 d'octubre, de salut pública per tal de dur a terme les intervencions sobre els determinants de la salut de la població, que requereixen un abordatge conjunt des de molts sectors socials i de l'Administració pública, tant l'autonòmica com la local.
Té l'objectiu d'assolir els propòsits de millora i protecció de la salut de la forma més equitativa i eficient possible.
És, per tant, un instrument de governança que vincula tot el Govern.
La Catalunya central va acollir el passat 15 d'abril la primera de les presentacions del PINSAP que es duran a terme al llarg del territori.
La Directora de l'ASPCAT a la CC, Imma Cervós, va presentar la subdirectora general de Promoció de la Salut, Sra.
Andreu Segura Benedicto, investigador adscrit a la Direcció General de Planificació i Recerca en Salut de l'Agència de Salut Pública de Catalunya, al Consell Territorial.
Es va procedir a fer la presentació del PINSAP davant del delegat territorial del Govern a la Catalunya Central, Sr.
Juli Gendrau, i dels delegats territorials dels diferents departaments de la Generalitat, com a agents promotors i corresponsables de la salut de la població.
La presentació va incidir en la dada que el 80% dels determinants de la salut es troben fora del sistema sanitari i que, per tant, la salut es crea en el context de la quotidianitat, allà on la gent viu, treballa, es relaciona, etc, per la qual cosa la millora de la salut de la població depèn en gran manera de les opcions individuals.
A continuació es va fer incidència en els dos eixos d'actuació del Pla, és a dir, per una banda, en l'Eix que persegueix incorporar la visió de salut en el disseny i l'avaluació de les polítiques públiques, en relació al qual es van presentar algunes experiències de compromís amb la comunitat i, per tant, de salut comunitària, implantades en alguns dels municipis de la Catalunya Central, i per l'altra, en l'Eix que persegueix incrementar els anys de bona salut de la població de Catalunya, i que inclou un conjunt d'actuacions en àmbits diferents com la mobilitat, l'alimentació, l'entorn, l'ocupació, l'urbanisme i l'habitatge, l'educació, la cultura, l'activitat física i el lleure, etc.
Precisament en relació amb un d'aquests àmbits d'actuació, el de l'alimentació, per la gran incidència econòmica a nivell empresarial i ocupacional que té a la Catalunya Central el sector agroalimentari, l'acte va comptar, també, amb dues exposicions sobre la matèria.
En primer lloc, es va fer referència a la qualitat dels aliments elaborats a les indústries del territori així com a l'excel·lent nivell dels serveis de control oficial, dos aspectes que coadjuven al fet que aquests productes siguin altament valorats en el mercat internacional i, per tant, que conformin bona part de l'exportació catalana en alça; i, a continuació, es va prestar una atenció especial a l'acreditació AMED d'establiments de restauració promotors de l'alimentació mediterrània, en particular a les actuacions dutes a terme i ja consolidades en menjadors laborals de la xarxa SISCAT del sistema sanitari de Catalunya, a partir de la dada que Catalunya és un gran productor de fruita, verdures, hortalisses i oli d'oliva de gran qualitat i que l'hostaleria i la restauració també són dos dels grans actius del país, de manera que la línia de treball adequada, es va concloure, passa per la conjunció adient d'aquests dos elements i, per tant, per incrementar l'oferta d'aquests aliments en el conjunt de la restauració del país a fi de fer de la dieta mediterrània, junt amb l'activitat física i un estil de vida actiu, el patró alimentari de la població.